La Mulți Ani, Organizația „Salvați Prutul Iași!
De 6 ani, voluntarii asociației asigură un climat optim pentru desfășurarea activităților de pescuit sportiv pe Prut și nu numai!
Tudor Grosu, vicepreședintele asociației, ne-a chemat la aniversarea celor 6 ani dar și la un marș pentru pădurile noastre:
Mesajul echipei:
Pe 1 Iunie mergem cu copiii la Marş pentru Pădurile Iaşului! Ne adunăm la ora 17 în față la Palatul Culturii de unde pornim pe bulevardele orașului. Înscrieți-vă pe eveniment, distribuiți și invitați prietenii!
Marșul pentru Păduri nu este politic. Politicienii și partidele care doresc să se alăture sunt rugate să NU o facă purtând însemne sau scandând lozinci.
Locuim în a doua cea mai mare aglomerare urbană din țară, în primul județ care a ajuns la 1.000.000 de locuitori, majoritatea comasați în sau imediat lângă oraș. Petrecem timpul în trafic, între betoane și asfalt. Avem nevoie de verde și de reconectare la natura și mediul care ne ține pe toți în viață.
De la Pădurea Bârnova, la Dobrovăț, la Ciric, Cetățuia, Mârzești, Galata, Breazu, Frumușica și orice petic de arbori, pădurile de lângă oraș au un rol disproporționat de mare pentru oameni. Rolul lor principal nu este unul de producție de lemn, ci unul de protecție pentru oraș, pentru pânza freatică, de plămân verde, și în special de spațiu pentru recreere, pentru sănătatea noastră fizică și psihică.
Ele sunt de-asemenea amenințate, la Bârnova și Dobrovăț riscăm să pierdem ce a mai rămas din Codrii vechi ai Iașilor. La Repedea și la Cetățuia deja sunt în fază avansată PUZ-uri (Plan de Urbanism Zonal) care urmăresc să transforme fondul forestier în teren construibil.
Propuneri formale precum #ParcNaturalCodriiIasilor și #ArieNaturalăUrbanăCiric, precum și alte inițiative locale arată că societatea civilă se implică pentru a îmbunătăți statutul de protecție al acestor păduri. Petiții precum cea pentru #ParcNaturalCodriiIasilor au ajuns la 35.000 de semnatari, dorința ieșenilor nu poate fi ignorată.
Solicităm sprijinul autorităților pentru ca toate demersurile pentru păduri să progreseze în ritm accelerat, până nu e prea târziu. Solicităm întâlniri lunare cu societatea civilă implicată care să urmărească acest progres. Candidaților politici le cerem asumarea unor angajamente ferme în acest sens, din perspectiva funcțiilor pe care doresc să le ocupe.
Tuturor le cerem angajarea în promovarea rolului recreativ al pădurii prin crearea unei infrastructuri minimale de vizitare la picior sau cu bicicleta, cu parcări, trasee marcate și transport în comun, astfel garantând și păstrarea unor zone liniștite pentru animalele sălbatice.
Prin acțiune rapidă credem că putem reduce asaltul tăierilor „regeneratoare” de pădure precum și al dezvoltării imobiliare. Dacă, cetățeni și autorități, acționăm împreună repede putem păstra moștenirea naturală a județului nostru!